钦定古今图书集成/明伦汇编/闺媛典/第093卷 > 黄氏六烈〈冯氏赖氏附〉
## 钦定古今图书集成/明伦汇编/闺媛典/第093卷 > 黄氏六烈〈冯氏赖氏附〉

按《增城县志》：黄氏六烈：田尾黄灿阳妻汤氏，阳弟一
初女，曰慎、曰志、曰爱，暨庠生森然妹曰可，再曰虾。汤
孀居鞠子，阃阈不逾，五女亦未字，同处楼中。崇祯戊
辰，贼寇黄仲积攻楼，汤曰：“贼势炽，楼必不完，若等奈
何？”五女相抱泣曰：“辱身以求活，不若死。”汤即跃身堕
楼，五女相继从之。贼退，中有二女复苏，复自经死。邑
令方大猷为赋《六烈诗》以哀之。黄无隅妻冯氏、黄华
石妻赖氏，皆为贼所执，逼淫不从，被杀。